23 августа, Стадаконаға барып еткәс, Картье тағы индейҙар менән осраша һәм Доннаконаның вафат булыуын ишетә, ә ҡалған индейҙар кире ҡайтырға теләмәүе тураһында белдерә. Иҫке форт ташландыҡ хәлдә була, шуға күрә Картье яңы урын эҙләргә була. Тиҙҙән ул яңы урын таба, уны Шарльбур-Руаяль тип исемләй. Көҙ көндәренә бында колонизаторҙар ике форт төҙөй башлай. Яңы ултыраҡ янында алмас һәм алтынға оҡшаш таштар табыла, әммә Францияға ҡайтҡандан һуң уларҙың кварц кристалдары һәм тимер пириттары булыуы асыҡлана. 2 сентябрҙә ике кәмә ҡайтарыла, бортта табылған «хазиналар» һәм экспедиция барышы тураһындағы отчет бирелә[7].